《上巳日王仲宗赵德温见过因招赵仲缜任卿小集》
宋代·韩元吉

春事倏已晚，飞花送啼莺。
长安三月三，水边尽倾城。
缅怀杜陵老，感之见歌行。
青鸟忽飞去，素鳞盘水精。
往事谁复识，梦绕白玉京。
朅来官闽陬，江湖渺余情。
嘉节闭门卧，客愁随日生。
风光入樽酒，使我嗟独倾。
良友慰寂寞，惠然成会并。
金枝三雋才，千里未可程。
王郎乌衣旧，高论玉尘横。
相逢寄觞咏，乐此天气清。
不知山阴会，绝唱畴能赓。
庭隅有幽花，粲若万玉缨。
好风亦知人，微月相与明。
萧萧城东路，颇复歌吹声。
景物正自佳，天涯意难平。
不须恨陈迹，且用催诗成。

作者简介：韩元吉(1118～1187),南宋词人。字无咎，号南涧。汉族，开封雍邱（今河南开封市）人，一作许昌（今属河南）人。韩元吉词多抒发山林情趣。著有《涧泉集》、《涧泉日记》、《南涧甲乙稿》、《南涧诗余》。存词80余首。